stanford-oval/wikipedia huggingface dataset:
Hostelling International

Hostelling International (HI) (International Youth Hostel Federation IYHF) on vuonna 1932 perustettu voittoa tavoittelematon hostellijärjestöjen liitto, jonka tarkoituksena on yhdessä 69 kansallisen hostellijärjestön kanssa mahdollistaa uusien paikkojen kokeminen ja kulttuurien oppiminen sekä edistää ihmisten välistä ymmärrystä tarjoamalla turvallista ja edullista hostellimajoitusta ympäri maailman.
Hostelling Internationalin verkosto kattaa noin 4 000 hostellia lähes 90 maassa. Hostelling International on yksi suurimmista majoituspalveluiden tarjoajista ja tekee yhteistyötä muun muassa Unescon ja Maailman matkailujärjestön kanssa. Kansainvälisen hostellikortin omistavia henkilöjäseniä on 3,6 miljoonaa ja kansainvälisen HI-verkoston vuosittainen yöpymisvuorokausien määrä on yli 35 miljoonaa. Hostelling International on myös yksi maailman suurimmista nuorisojärjestöistä.
Suomen Hostellijärjestö (Finnish Hostel Association) on osa Hostelling International -verkostoa.
HI Quality (HI-Q) -laatujärjestelmä

HI Quality (HI-Q) on kansainvälisen Hostelling International -hostelliverkoston oma laatujärjestelmä, jonka ovat kehittäneet hostellialan ammattilaiset. Laatujärjestelmään on koottu hyväksi havaittuja toimintatapoja ja niistä on muokattu erityisesti hostelleille sopiva hallintoon ja toimintamalleihin pureutuva ohjelma. Hostellit, jotka toteuttavat ohjelman menestyksekkäästi, sertifioidaan.
Hostelling Internationalin perustamiskirjan neljäs artikla

”Pyrimme edistämään nuorten valistuneisuutta heidän kansallisuudestaan riippumatta, erityisesti vähävaraisten nuorten keskuudessa, rohkaisemalla heitä hankkimaan entistä enemmän tietoa maaseudusta, välittämään ja huolehtimaan siitä ja arvostamaan kylien ja kaupunkien kulttuurisia arvoja kaikkialla maailmassa. Tuemme tätä tavoitettamme tarjoamalla hostelleja ja muuta majoitusta rotuun, kansallisuuteen, ihonväriin, uskontoon, sukupuoleen, yhteiskuntaluokkaan ja poliittisiin mielipiteisiin katsomatta. Haluamme luoda ihmisten välille entistä parempaa keskinäistä ymmärrystä, joka ulottuu kotimaan lisäksi ulkomaille.”
Hostelling Internationalin historia

Itä-Preussissa syntynyt opettaja Richard Schirrmann vei oppilaansa retkelle Saksan maaseudulle 26.4.1909. Kesken kaiken luokan yllätti myrsky. Retkeläiset lähtivät etsimään suojaa ja löysivät koulurakennuksen Bröltalista. Koulun johtaja antoi nuorille luokkahuoneen suojaksi ja paikallinen maanviljelijä olkia patjoiksi ja maitoa illalliseksi. Sinä yönä Schirrmannille syntyi ajatus nuorisomajoista, hostelleista. Hän ryhtyi tuumasta toimeen ja vuonna 1912 hän perusti maailman ensimmäisen hostellin omaan kouluunsa Saksaan, Altenaan. Tämän korvasi pian pysyvä hostelli Altenan linnassa, joka avasi ovensa saman vuoden aikana.
Hostelling Internationalin historia > Pähkinänkuoressa

1909 Saksalainen luokanopettaja Richard Schirrmann keksii hyödyntää koulurakennusta oppilaiden majoittamiseen luokkaretkellä.
1912 Schirrmann perustaa ensimmäisen hostellin omaan kouluunsa Saksaan, Altenan.Tämän korvaa saman vuoden aikana pysyvä hostelli Altenan linnassa.
1919 Hostelli majoitusmuotona leviää ympäri Saksaa ja Schirrmann perustaa kansallisen hostellijärjestön German Youth Hostel Association.
1932 Hostelli majoitusmuotona leviää muualle maailmaan ja International Youth Hostel Federation (IYHF) perustetaan. Puheenjohtajaksi valitaan Schirrmann.
2006 The International Youth Hostel Federation (IYHF) saa markkinointinimen Hostelling International (HI).
Aiheesta muualla

Wikimedia Commonsissa on kuvia tai muita tiedostoja aiheesta .
Hostelling International
Suomen Hostellijärjestö
Salon Nuorisovaltuusto

| Salon nuorisovaltuusto |
| --- | --- |
Toimiala:  Salon kaupungin vaikuttajaelin
Kotipaikka:   Salo, Suomi
Jäsenmäärä:  15
Puheenjohtaja:  Edonit Bytyqi
Jäsenet:  Nuorisovaltuuston puheenjohtajisto    Edonit Bytyqi, puheenjohtaja Drin Rrustemi, varapuheenjohtaja Mikael Sallinen, sihteeri Julind Bytyqi, sihteeri Margarita Livshits, viestintävastaava (etunimi.sukunimi@salo.fi)    Nuorisovaltuuston jäsenet: Niko Heikkinen Robin Kapanen Henrik Lamberg Robert Lamberg Ella Leinonen Helmi Lindstedt Jore Lunden Renne Roos Amanda Sundholm  Eino Viherä
Infobox OKVirheellinen NIMI-arvo: 
Salon nuorisovaltuusto toimii Salon kaupungissa toimiva nuorisovaltuusto.  Se on uskonnollisesti ja poliittisesti sitoutumaton, toiminta perustuu vapaaehtoisuuteen ja kiinnostukseen toimia mukana valtuustossa. Nuorisovaltuustoon kuuluu Salossa vähintään 5 ja enintään 15 valtuutettua, jotka valitaan demokraattisesti vaaleilla. Salon nuorisovaltuustolla on läsnäolo- ja puheoikeus Salon kaupungin lautakunnissa ja valtuustossa. Nuorisovaltuustolle valitaan oma puheenjohtaja, varapuheenjohtaja  ja kaksi sihteeriä.
Nuorisovaltuuston toimikausi on kaksi vuotta. Kausi alkaa, kun kaupunginhallitus asettaa nuorisovaltuuston, ja päättyy, kun uusi nuorisovaltuusto on asetettu.
Nuorisovaltuuston tarkoitus  ja tavoite

Nuorisovaltuuston tarkoitus on:
Edistää ja kehittää nuorison asemaa kaupungissa ilman puoluepoliittisia tai uskonnollisia sidonnaisuuksia.
Toimia nuorison äänenä lautakunnissa sekä muissa julkisissa yhteyksissä ja tuoda nuorten näkökulma kaupungin päätöksiin.
Edustaa nuoria kaupungin päätöksenteossa ja tuoda nuorten ajatuksia kaupungin toimielinten käsiteltäväksi.
Osallistua kaupungin eri hallintokuntien työn suunnitteluun, toteutukseen ja arviointiin.
Edistää yhteistyötä nuorten ja kaupungin välillä.
Pitää yhteyttä kaupungin nuoriin ja nuorten parissa työskenteleviin tahoihin.
Valmistella esityksiä ja aloitteita kaupungin toimielimille ja muille tahoille, sekä seurata niiden käsittelyä ja kaupungin päätöksentekoa.
Saada nuoriso kiinnostumaan yhteiskunnallisista asioista.
Luoda nuorisolle virikkeellistä toimintaa ja mahdollisuuden vaikuttaa heitä koskeviin asioihin.
Pitää yhteyttä Suomen muihin nuorisovaltuustoihin.
Nuorisovaltuuston valitseminen

Nuorisovaltuustossa voivat toimia ja sen jäseniksi voidaan valita valintahetkellä 14-20-vuotiaat nuoret, joiden kotikunta on Salo. Nuorisovaltuuston jäsen tai varajäsen on oikeutettu jatkamaan nuorisovaltuustossa toimikautensa loppuun saakka, vaikka hän menettäisi vaalikelpoisuutensa kesken kauden. Nuorisovaltuustoon kuuluu vähintään viisi ja enintään viisitoista valtuutettua, jotka valitaan demokraattisesti vaaleilla. Mikäli nuorisovaltuuston kauden aikana valtuustosta jää jäseniä pois niin, että valtuutettujen määrä alittaa vähimmäismäärän, on heidän valitaan uudet jäsenet sen hetkisen nuorisovaltuuston määrittelemällä tavalla.
Nuorisovaltuusto valitaan demokraattisesti vaaleilla. Nuorisovaltuusto ilmoittaa uuden nuorisovaltuuston valinnasta ainakin yläkouluissa, lukioissa, ammattioppilaitoksessa ja nuorisotiloissa sekä kaupungin verkkosivuilla. Vaaleista ilmoitetaan vähintään kahta kuukautta ennen vaalipäivää. Nuorisovaltuusto suunnittelee vaalien viestintää yhdessä kaupungin hallinnon kanssa. Nuorisovaltuusto vastaa vaalien järjestämisestä yhdessä kaupungin kanssa ja valvoo vaalien demokraattisuutta. Äänestyspaikkoina toimivat kaupungin yläkoulut ja toisen asteen oppilaitokset sekä nuorisotilat nuorisovaltuuston määrittämällä tavalla.
Kaikilla Salon kaupungissa kirjoilla olevilla vaalikelpoisilla nuorilla on oikeus asettua ehdolle vaaleissa ilmoittamalla siitä nuorisovaltuustolle nuorisovaltuuston määrittämään aikarajaan mennessä. Vaaleissa tulevat valituksi eniten ääniä saaneet ehdokkaat. Jos ehdokkaita on vähemmän tai yhtä paljon kuin nuorisovaltuustopaikkoja, vaaleja ei järjestetä, vaan kaikki ehdokkaat valitaan nuorisovaltuustoon.
Salon nuorisovaltuusto näkyy myös ajoittain Salon Seudun Sanomissa ja Salon kaupunginvaltuuston kokouksissa, jotka usein kuvataan (myös suorana) ja tallenne julkaistaan Salon kaupunginvaltuuston (Arkistoitu – Internet Archive) sivulle.
Aiheesta muualla

Facebook-sivu
Instagram
Ohjusvene

Neuvostoliittolainen OSA I-luokan ohjusvene.
Saksan laivaston ohjusvene.
Ohjusvene on meritorjuntaohjuksin varustettu uppoumaltaan 200–300 tonnin sota-alus, jonka pääasiallinen käyttötarkoitus on vihollisen pinta-alusten torjunta. Ne on kehitetty korvaamaan tykki- ja moottoritorpedoveneet. Suurin ohjusveneisiin kohdistuva uhka tulee ilmasta, mistä syystä niissä on usein monipuolinen ilmatorjunta-aseistus. Nykyaikaisissa ohjusveneissä käytettyjen ilmatorjuntaohjusten kantama on yli kymmenen kilometriä. Lisäsuojaa saadaan käyttämällä aluksen havaittavuutta vaikeuttavaa häiveteknologiaa.
Ensimmäistä kertaa ohjusvenettä käytettiin sotatoimissa, kun Egyptin laivaston neuvostovalmisteinen Komar-luokan ohjusvene upotti 1967 kuuden päivän sodassa P-15 Termit -ohjuksilla (Nato-raportointinimi SS-N-2 Styx) Israelin merivoimien hävittäjää Eilatin. Ensimmäinen ohjusveneiden keskinäinen taistelu käytiin 1973 jom kippur -sodassa Israelin merivoimien sekä Syyrian ja Egyptin merivoimien välillä. Kumpikin osapuoli laukaisi useita ohjuksia, minkä seurauksena seitsemän Syyrian ja Egyptin venettä upposi.
Hayat Tahrir al-Šam

| Hayat Tahrir al-Šam |
| --- | --- |
Perustettu:  2017
Kotipaikka:  Idlibin maakunta
Toiminta-alue:    Syyria
Tukijamäärä:  12 000–15 000 lokakuu 2018
Johtaja:  Abu Muhammad al-Jawlani
Infobox OKVirheellinen NIMI-arvo: 
Hayat Tahrir al-Šam (arab. هيئة تحرير الشام‎, Hay’at taḥrīr aš-Šām, suom. Levantin vapautusjärjestö) eli HTS oli Syyrian sisällissodassa toiminut sunni-islamistinen kapinallisjärjestö, jonka monet tahot ovat määritelleet myös terroristijärjestöksi. Järjestön juuret ovat al-Qaidaan kytköksissä olleessa Jabhat al-Nusra -järjestössä ja nykyinen HTS on muodostunut useiden liitosten ja uudelleenbrändäyksen lopputuloksena.
HTS:n tukialue on Syyrian Idlibin maakunnassa. Lokakuussa 2018 sen riveihin kuului arviolta 12 000–15 000 taistelijaa.
Syyrian presidentti Ahmed al-Sharaa ilmoitti HTS:n ja muiden aseellisten järjestöjen lakkauttamisesta 29. tammikuuta 2025.
Historia

Hayat Tahrir al-Šam (HTS) syntyi Syyrian sisällissodan aikana Bašar al-Assadin hallintoa vastustavana järjestönä. Ryhmän edeltäjäjärjestö oli Jabhat al-Nusra. Al-Nusra tuli julkisuuteen videolla vuonna 2012, jolloin se otti vastuun myös edellisenä vuonna tehdyistä itsemurhaiskuista. Järjestön johtaja oli Abu Muhammad al-Jawlani, ja se tunnettiin muihin kapinallisjärjestöihin verrattuna kurinalaisuudesta sekä julkisuutta herättäneistä iskuista Syyrian hallintoa vastaan. Järjestö ajoi šarialakiin perustuvan islamilaisen valtion perustamista Syyriaan, ja sillä oli yhteyksiä al-Qaidaan.
Vuonna 2013 järjestö ajautui välirikkoon Abu Bakr al-Baghdadin johtaman Irakin al-Qaidan kanssa. Baghdadi ilmoitti aluksi al-Nusran liittyneen hänen johtamaansa järjestöön, josta muodostuisi Irakin ja Syyrian islamilainen valtio eli ISIS. Jawlanin kiisti liitoksen, ja vannoi uskollisuutta suoraan al-Qaidan johtajalle Aiman al-Zawahrille.
Vuonna 2016 Jabhat al-Nusra ilmoitti katkaisevansa viralliset siteensä al-Qaidaan ja otti käyttöön uuden nimen, Jabhat Fatah al-Šam. Tämän tarkoituksena oli parantaa ryhmän imagoa ja helpottaa yhteistyötä muiden kapinallisryhmien kanssa. Irtautuminen ei ollut näin ideologinen. Al-Qaidan johtaja hyväksyi irrottautumisen tietyin ehdoin, jotka eivät selvinneet julkisuuteen. Vuonna 2017 järjestö otti edelleen uuden nimen Hayat Tahrir al-Šam ja siihen liittyi myös muita al-Nusran tapaisia järjestöjä. Al-Qaida on tämän jälkeen suhtautunut järjestöön itsenäisenä salafistijärjestönä. Monet johtavat jihadistit erkanivat järjestöstä ja al-Qaida tuomitsi sen valansa rikkojana. Joidenkin tahojen, kuten Yhdysvaltain viranomaisten mukaan HTS pitää kuitenkin edelleen yllä yhteyksiä al-Qaidaan.
HTS oli merkittävin maan pohjoisosissa ja etenkin Idlibin maakunnassa toimineista kapinallisjärjestöistä. Se kävi kiivasta sotaa hallintoa vastaan Idlibin alueen hallinnasta. Vuonna 2020 Syyrian hallinto aloitti offensiivin Idlibin maakuntaan. Tilanteeseen sekaantuivat Venäjä al-Assadin puolella, ja Turkki kapinallisten puolella. Maat saivat välitettyä tulitauon maaliskuussa 2020. Tulitauko piti joitakin selkkauksia lukuun ottamatta useita vuosia. HTS oli muodostanut oman de facto hallintonsa Idlibin maakunnassa pyrkien edelleen luomaan islamiin perustuvan valtion Syyriassa. Sitä on syytetty ihmisoikeusloukkauksista.
27. marraskuuta 2024 HTS ja muut kapinallisjärjestöt sen johtamina aloittivat offensiivin Syyrian luoteisosissa. Hyökkäys eteni pitkälle hallinnon asemiin ja 29. marraskuuta kapinalliset olivat edenneet Syyrian toiseksi suurimpaan kaupunkiin Aleppoon. Joulukuun alussa vallattiin myös toinen suuri kaupunki Hama. Muutamaa päivää myöhemmin kapinalliset ottivat haltuunsa Homsin suuren kaupungin. 8. joulukuuta kukistui pääkaupunki Damaskos ja Assadin hallinto maassa romahti.
Järjestö

Hayat Tahrir al-Šam on luokiteltu terroristijärjestöksi Yhdysvalloissa vuonna 2018. Samana vuonna sen luokitteli terroristijärjestöksi myös Turkki ja Venäjä vuonna 2020. Terroristijärjestönä sitä ovat kuvailleet myös Yhdistyneet kansakunnat ja Euroopan unioni.
Lokakuussa 2018 järjestöön arvioitiin kuuluvan 12 000–15 000 taistelijaa. Joidenkin arvioiden mukaan taistelijoista noin 3 000–4 000 on ulkomaalaisia. Järjestön päätukialue on Idlibin maakunta, mutta sillä on ollut toimintaa myös muualla Syyriassa, esimerkiksi Aleppon, Damaskoksen, Haman ja Daraan maakunnissa. Järjestön johdossa toimii edelleen al-Nusran johtaja Abu Muhammad al-Jawlani.
HTS perusti syyskuussa 2017 siviilihallinnosta sen alueilla vastaavan Syyrian pelastushallituksen (Syrian Salvation Government, SSG) Turkista käsin toimivan Syyrian väliaikaishallituksen (Syrian Interim Government, SIG) rinnalle sen kilpailijana. Molemmat esiintyvät Bašar al-Assadin hallinnon vaihtoehtona.
Leike

Wieninleike
Leike on ohut, mutta melko iso naudan tai sian lihasta leikattu lihaviipale, joka on kypsennetty pannulla. Ennen paistamista se usein leivitetään eli kastellaan vatkatulla kananmunalla ja kastetaan korppujauhon, suolan ja pippurin seokseen. Leivittäminen tekee paistopinnoista rapean. Tällainen on esimerkiksi wieninleike. Muita leikkeitä ovat ovat muun muassa sveitsinleike (juusto-kinkkutäyte), havaijinleike (päällä ananasrengas) ja oskarinleike (päällä katkarapuja ja parsaa kastikkeessa). Leike voi olla myös leivitetty siipikarjan tai kalan lihasta leikattu viipale. Leike-nimitystä käytetään lisäksi leikkeletuotteista, kuten vaikkapa kinkkuleikkeestä.
Aiheesta muualla

Kuvia tai muita tiedostoja aiheesta Leike Wikimedia Commonsissa
Selles-sur-Cher (juusto)

Selles-sur-Cher -juustoa.
Selles-sur-Cher on ranskalainen vuohenmaitojuusto.
Selles-sur-Cher -juusto on saanut nimensä Selles-sur-Cherin kunnalta Ranskan Loir-et-Cherin depratementissa ja juustoa valmistetaan pohjoisen Keski-Ranskan Solognen alueella. Alue on tunnettu varsin kehnosta maaperästään, minkä takia alueella on laidunnettu perinteisesti vuohia. Juustolla on ollut Euroopan unionin nimisuojajärjestelmän mukainen suojattu alkuperänimitys vuodesta 1975 lähtien.
Selles-sur-Cher valmistetaan vuohen täysmaidosta. Juustomassan aikaansaamiseksi käytetään pieni määrä juoksutetta. Valmistunut juustomassa asetellaan muotteihin, jonka jälkeen juustoa kuivataan vuorokauden ajan. Kuivaamisen jälkeen juusto suolataan ja peitellään tuhkalla. Juustoa kypsytetään vähintään kymmenen päivää, jolloin sen pintaan muodostuu sinihometta. Väriltään juusto on valkoista ja rakenteeltaan pehmeää. Juustossa on kuvailtu oleva hasselpähkinän makua ja lievä vuohen ja sienen haju. Juustoa voidaan tarjoilla esimerkiksi juustotarjottimella tai muiden ruokalajien alkupalana. Juusto sopii hyvin yhteen esimerkiksi patongin tai viinin kanssa.
Aiheesta muualla

AOP Selles Sur Cher (ranskaksi)
Marla Maples

| Marla Maples |
| --- | --- |
 Marla Maples vuonna 2007.
Henkilötiedot
Koko nimi:  Marla Ann Maples
Syntynyt: 27. lokakuuta 1963 (ikä 61) Cohutta, Georgia, Yhdysvallat
Ammatti:  näyttelijä
Puoliso:  Donald Trump (1989–1999)
Lapset:  Tiffany Trump
Aiheesta muualla
www.marlamaples.com
IMDb 
Marla Ann Maples (s. 27. lokakuuta 1963 Cohutta, Georgia, Yhdysvallat) on yhdysvaltalainen näyttelijä ja julkisuuden henkilö. Maples oli Donald Trumpin toinen vaimo ja heillä on yksi yhteinen lapsi, tytär Tiffany Trump. Maples tapasi bisnesmoguli Trumpin vuonna 1989, ja heidän salasuhteensa keräsi paljon huomiota tiedotusvälineissä. He menivät naimisiin 1993 ja avioero astui voimaan vuonna 1999.
Aiheesta muualla

Kuvia tai muita tiedostoja aiheesta Marla Maples Wikimedia Commonsissa
Marla Maples Internet Movie Databasessa. (englanniksi)
Marla Maples Allmoviessa (englanniksi)
| Auktoriteettitunnisteet  |
| --- | --- |
Kansainväliset:  FAST  VIAF  WorldCat 
Kansalliset:  Yhdysvallat  Puola 
Taiteenala:  MusicBrainz
Iota Aurigae

| Iota Aurigae |
| --- | --- |
Bayerin designaatio:  ι Aur
Flamsteedin designaatio:  3 Aurigae
HR-designaatio:  HR 1577
HD-designaatio:  HD 31398
Fyysiset ominaisuudet
Näennäinen kirkkaus:  4,580.99 mv
Absoluuttinen kirkkaus:  -3.20 Mv
Spektriluokka:  K3IIvar
Väri-indeksi:  Oranssinpunainen
Massa:  7.1 M☉
Metallipitoisuus:  -0.11
Astrometriset ominaisuudet
Tähdistö:  Ajomies
Rektaskensio (J2000):  04h 56m 59.62109s
Deklinaatio (J2000):  +33° 09' 57.9585
Etäisyys:  490 valovuotta
Iota Aurigae tai Hassaleh on tähti Ajomiehen tähdistössä. Sen magnitudi on 2,7, joten sen voi nähdä paljaalla silmällä. Se on Ajomiehen tähdistön neljänneksi kirkkain tähti. Se on noin 490 valovuotta Auringosta.
Italian tasavaltalainen puolue

| Italian tasavaltalainen puolue> Partito Repubblicano Italiano |
| --- | --- |
Perustettu:  1895
Ideologia:  sosiaaliliberalismi
Poliittinen kirjo:  keskusta-vasemmisto
Äänenkannattaja:  La Voce Repubblicana
Kansainväliset jäsenyydet:  ALDE Liberal International
Infobox OKNimi-testi OK: 
Italian tasavaltalainen puolue (Partito Repubblicano Italiano, PRI) on Italiassa toimiva vasemmistoliberaali puolue. Puolue on nykyisin pieni eikä ole enää edustettuna maan parlamentissa.
Puolueen juuret ovat 1800-luvun Italian yhdistymistä kannattaneissa tasavaltalaisissa. PRI perustettiin ensimmäisen kerran vuonna 1895. Se oli ensimmäisen kerran mukana Italian hallituksessa vuosina 1916–1917. Puolueen alkuperäinen kannatus hupeni ensimmäisen maailmansodan jälkeen ja fasistihallinto lakkautti sen vuonna 1926. Puolueen kannattajia osallistui vastarintaliikkeeseen toisen maailmansodan aikana.
PRI perustettiin uudelleen 1943. Se kieltäytyi sodan jälkeen osallistumasta hallitukseen ennen monarkian lakkauttamista ja tasavallan perustamista. Vuosina 1947–1953 se oli mukana Italian hallituksessa ja jotkin sen johtajista olivat merkittävässä roolissa Italian politiikassa. PRI:n pitkäaikainen johtaja sodan jälkeen oli Ugo La Malfa. Puolue palasi kristillisdemokraattien hallituskumppaniksi vuonna 1963 ja oli sen jälkeen mukana useimmissa hallituksissa seuraavan 30 vuoden ajan. PRI:n johtaja Giovanni Spadolini toimi pääministerinä vuosina 1981–1982. Puolueen kannatus romahti lopullisesti sen sotkeuduttua vuonna 1992 paljastuneeseen tangentopoli-korruptioskandaaliin. PRI kuului 1990-luvulla Oliivipuukoalitioon. 2000-luvun alussa se liittoutui Silvio Berlusconin Casa delle Libertà -koalition kanssa. PRI:lla ei ole nykyään enää lainkaan edustajia parlamentissa.
Lajos Szigeti

| Mitalit> Maa:   Unkari.Miesten nyrkkeily.EM-kilpailut  | Mitalit> Maa:   Unkari.Miesten nyrkkeily.EM-kilpailut  | Mitalit> Maa:   Unkari.Miesten nyrkkeily.EM-kilpailut  | Maa:   Unkari> Miesten nyrkkeily. |
| --- | --- | --- | --- |
|  Hopeaa | Budapest 1930 | alle 72,6 kg |  |
|  Kultaa | Budapest 1934 | alle 72,6 kg |  |
|  Pronssia | Milano 1937 | alle 79,4 kg |  |
|  Pronssia | Dublin 1939 | alle 79,4 kg |  |
Lajos Szigeti (aik. Sparing) (27. marraskuuta 1906 Budapest – 27. huhtikuuta 1974 Budapest) oli unkarilainen nyrkkeilijä ja amatöörien Euroopan mestari,  hopeamitalisti ja kaksinkertainen pronssimitalisti 1930-luvulla. Hän aloitti uransa 1920-luvun lopulla ja päätti 1940-luvun puolivälin jälkeen.
Lajos Szigeti nousi kansalliselle huipulle Unkarissa 1920-luvun lopulla, kun hän voitti vuonna 1929 ensimmäisen maansa nyrkkeilymestaruuden keskisarjassa eli alle 72,6 kg. Hän uusi keskisarjan mestaruutensa vielä kolme kertaa eli vuosina 1930, 1937 ja 1938 sekä saavutti raskaassa keskisarjassa eli alle 79,4 kg neljä kertaa eli vuosina 1935, 1939, 1942 ja 1945.
Szigeti kilpaili ensimmäisen kerran vuoden 1930 EM-kisoissa Budapestissä ja eteni loppuotteluun voitettuaan Ruotsin John Anderssonin. Loppuottelussa voiton otti Italian Clemente Meroni. Kaksi vuotta myöhemmin Szigeti oli mukana Los Angelesin olympiakisoissa. Hän hävisi ensimmäisessä ottelussaan Etelä-Afrikan Eddie Peircelle. Vuoden 1934 EM-kisat järjestettiin jälleen Budapestissä. Niissä Szilasi saavutti Euroopan mestaruuden voittamalla englantilaisen, itävaltalaisen vastustajansa ja loppuottelussa Puolan Witold Majchrzyckin. Kaksi vuotta myöhemmin Berliinin olympialaisissa Szigetin menestys ei niissäkään olympialaisissa ollut odotetun mukainen. Hän hävisi Tšekkoslovakian Josef Hrubešille ja kisat hänen kohdallaan ohi. Seuraavan vuoden EM-kisat Milanossa menivät Szigetillä hyvin, vaikka raskaan keskisarjan välieräottelu tulevalle Euroopan mestarille Italian Luigi Musinaa vastaan päättyi tappioon. Pronssiottelussa hän kukisti Norjan Jarl Johnsenin. Vuoden 1939 EM-kisoissa Dublinissa Szigeti saavutti jälleen pronssia, joka oli hänelle jo neljäs EM-kisamitali. Hän hävisi jälleen välierässä Italian Musinalle mutta voitti pronssiottelussa Englannin Bruce Woodcockin, tulevan ammattinyrkkeilyn raskaansarjan Euroopan mestarin.
Vaikka sota käynnistyi syksyllä 1939, Ruotsin, Italian ja Szigeti ainoana Unkarin edustajana kävivät Eurooppaa edustaen maaottelun Yhdysvaltoja vastaan huhtikuussa 1940 Chigacossa ja Nashvillessä. Szigeti koki pistetappiot amerikkalaisille vastustajilleen  Sodan ajan keskeisiin urheilutapahtumiin kuului tammikuussa 1942 järjestetyt EM-kisat Breslaussa, jotka tapahtuman vahvan sodanajan saksalaissuuntauksen vuoksi menettivät EM-arvonsa. Lajos Szigeti osallistui niihin Unkarin edustajana häviten välierässä Saksan Otto Proffitlichille ja ottelussa pronssimitalista Saksan Rudi Pepperille. Sijoitus oli siis neljäs.
Väinö Laurinen

Väinö Johannes Laurinen (5. lokakuuta 1882 Marttila – 22. elokuuta 1932 Turku) oli suomalainen insinööri, rehtori ja tietokirjailija.
Laurisen vanhemmat olivat maanviljelijä Juho Laurinen ja Hilda Johanna Saarelainen. Hän pääsi ylioppilaaksi 1903 Turun klassillisesta lyseosta ja suoritti insinööritutkinnon Polyteknillisessä opistossa 1907.
Laurinen oli valtion rautateiden palveluksessa 1908–1912, Vaasan teollisuuskoulun opettajana 1912–1917, Turun teollisuuskoulun lehtorina 1917–1922 sekä Turun teollisuuskoulun rehtorina 1922–1925 ja 1928–1933.
Omaiset Väinö Johannes Laurisen haudalla
Väinö Laurinen oli naimisissa vuodesta 1913 Helmi Henrika Leinolan kanssa.
Teoksia

Nelitahtinen räjähdysmoottori : käsikirja moottorinrakentajlle. Otava 1928
Nostokoneet : niiden rakenne ja sitä koskevia laskuesimerkkejä : teollisuuskouluja ja nostokoneiden rakentajia varten. Otava 1930
Tero Palomäki

Tero Palomäki on entinen ammattiyhdistysjohtaja, joka on toiminut vuosina  2018–2023 Rautatiealan Unioni RAU ry:n puheenjohtajana.  Aikaisemmin hän toimi Veturimiesten liitto VML ry:n puheenjohtajana.  Hän on ollut Veturimiesten liiton varapuheenjohtaja ja toimitsijana sekä veturimiesten pääluottamusmiehenä VR-yhtymässä. Hänellä on järjestöjohtajan ja veturinkuljettajan ammattitutkinnot.
Palomäki ei ollut ehdolla uudelle toimikaudelle, ja hänen tilalleen valittiin Markku Lehtinen. Syksyllä 2023 Palomäki palasi veturinkuljettajaksi VR-yhtymään.
Palomäki kuului Suomen Ammattiliittojen Keskusjärjestö SAK:n, Kuljetusliitot KL:n Teollisuuden Palkansaajien TP:n ja Kuljetusalan Federationi KAF ry:n hallituksiin, ja ulkomaisissa yhteisöissä hän oli Nordic Transport Workers’ Federation NTF:n  hallituksen jäsen vuosina 2018–2023 ja sen pohjoismaisen rautatiejaoston puheenjohtaja 2019–2021.